PRIJEDLOG

Na temelju članka 35. stavka 2. Zakona o vlasništvu i drugim stvarnim pravima („Narodne novine“ broj 91/96., 68/98., 137/99., 22/00., 73/00., 129/00., 114/01., 79/06., 141/06., 146/08., 38/09., 153/09., 143/12., 152/14., 81/15. i 94/17.), članka 32. Statuta Općine Podcrkavlje („Službeni vjesnik Brodsko-posavske županije 7/18., 7/20. i 34/21) Općinsko vijeće Općine Podcrkavlje na 24. sjednici održanoj dana \_.\_2024. godine donijelo je

**ODLUKU**

**o davanju na privremeno korištenje prostora u objektima**

**u vlasništvu Općine Podcrkavlje**

1. **OPĆE ODREDBE**

Članak 1.

Odlukom o davanju na privremeno korištenje prostora u objektima u vlasništvu i pod upravljanjem Općine Podcrkavlje ( u daljnjem tekstu: Odluka) uređuju se uvjeti i način davanja na privremeno korištenje prostora ( u daljnjem tekstu: prostor), a čije korištenje ne traje duže od 30 dana.

Članak 2.

Prostori iz članka 1. ove Odluke su:

1. prostori društvene namjene: društveni domovi u vlasništvu i pod upravljanjem Općine Podcrkavlje
2. prostori za druženje otvorenog tipa ( nadstrešnice s roštiljem i sl.)
3. prostorije koje općinska uprava koristi za redovitu djelatnosti, a trenutno su slobodne za povremeno korištenje, ukoliko se koriste izvan radnog vremena općinske uprave

Prostorima iz stavka 1. ovog članka neposredno upravlja općinski načelnik.

1. **UVJETI I NAČIN DAVANJA PROSTORA NA PRIVREMENO KORIŠTENJE**

Članak 3.

Prostor se daje na privremeno korištenje pravnoj ili fizičkoj osobi na temelju podnesenog zahtjeva.

Zahtjev za davanje na privremeno korištenje prostora Korisnik podnosi općinskom načelniku u pisanom obliku.

Zahtjev iz stavka 2. ovog članka obvezno sadrži:

* podatke o korisniku,
* podatke o prostoru za koji se podnosi zahtjev
* naznaku aktivnosti, odnosno namjenu korištenja
* vremensko razdoblje, odnosno dužinu trajanja korištenja prostora

Zahtjev se podnosi na obrascu čiji izgled i sadržaj utvrđuje Jedinstveni upravni odjel.

Članak 4.

Na temelju podnesenog zahtjeva, Općina i Korisnik sklapaju ugovor o privremenom korištenju prostora.

Ugovor u ime Općine sklapa općinski načelnik.

Članak 5.

Ugovor o privremenom korištenju prostora obavezno sadrži:

* podatke o ugovornim stranama,
* podatke o prostoru koji se daje na privremeno ili povremeno korištenje,
* podatke o namjeni korištenja prostora,
* vremensko razdoblje i dužinu trajanja privremenog ili povremenog korištenja prostora,
* iznos naknade za privremeno ili povremeno korištenje prostora, te način plaćanja ili osnovu na temelju koje se prostor daje na privremeno ili povremeno korištenje bez naknade,
* prava i obveze Korisnika u svezi korištenja prostora.

Članak 6.

Privremeno korištenje prostora neće se odobriti Korisniku koji:

* ima nepodmirene obveze prema Općini po bilo kojoj osnovi,
* ne ispunjava ili nije ispunio ranije obveze iz ugovora o privremenom ili povremenom korištenju prostora ili je grubo prekršio odredbe prethodno zaključenih i realiziranih ugovora, načinivši time materijalnu ili drugu štetu imovini u vlasništvu Općine Podcrkavlje.

**III. VISINA NAKNADE ZA PRIVREMENO KORIŠTENJE**

Članak 7.

Prostor se daje na privremeno korištenje uz naknadu.

Iznimno od odredbe iz stavka 1. ovoga članka, prostor se daje na privremeno korištenje bez naknade za:

* aktivnosti civilne zaštite i sustava zaštite i spašavanja,
* aktivnosti LAG-a, DVD-a, Crvenog križa
* aktivnosti udruga koje skrbe za osobe s invaliditetom i humanitarnih udruga,
* aktivnosti udruga proizašlih iz Domovinskog rata,
* aktivnosti kulturno-umjetničkih, socijalnih, sportskih i drugih udruga koje neposredno sudjeluju u realizaciji programskih aktivnosti Općine (za obilježavanje Dana općine i slične aktivnosti)
* kulturne manifestacije čiji organizator je Osnovna škola s područja Općine, Dječji vrtić ili udruge s područja Općine, uz uvjet da ne naplaćuju ulaznice,
* aktivnosti kojima se informiraju pojedine grupa građana Općine, a koje su od značaja za život i napredak stanovništva (predavanja, savjetovanja i slično za koja se ne naplaćuju ulaznice ili neki drugi oblik naknade),

Općinski načelnik može, na temelju pisanog zahtjeva, bez naknade, odobriti korištenje prostora i za druge aktivnosti za koje utvrdi da su od interesa za Općinu ili njeno stanovništvo.

Članak 8.

U slučaju oslobođenja od plaćanja naknade za korištenje prostora iz članka 2. stavka 1. ove Odluke, Korisnik je obvezan podmiriti režijske troškove (električna energija, voda, plin za grijanje u zimskoj sezoni), a prema stvarnoj potrošnji i jediničnoj cijeni energenta, temeljem očitanja stanja brojila, samo ukoliko se prostor koristi više puta tjedno tijekom jednog mjeseca, a korištenjem nastaju troškovi grijanja poslovnog prostora.

Članak 9.

Općinski načelnik može u posebnim slučajevima za koji se utvrđuje opći interes, a koji nisu utvrđeni člankom 10. ove Odluke, donijeti Odluku o privremenom korištenju, te utvrditi naknadu za korištenje prostora u vlasništvu Općine Podcrkavlje.

Članak 10.

Visina naknade za privremeno ili povremeno korištenje prostora utvrđuje se kako slijedi:

|  |  |  |  |  |
| --- | --- | --- | --- | --- |
| R.  broj | **Namjena korištenja** | **Visina naknade u EUR** | | |
| Prostori društvene namjene | | Prostorije  Općine |
| Društveni  domovi | Sportsko-rekreacijski  prostor otvorenog  tipa |
| 1. | Redovne aktivnosti registriranih političkih stranaka ili kandidacijskih lista grupe birača – sastanci, tribine,  promidžba, predizborni skupovi | 15,00 EUR jednokratno | | |
| 2. | Izložbe, promocije književnih  djela za koje se naplaćuju ulaznice ili drugi oblik  naknade | 30,00 EUR  Jednokratno | 30,00 EUR  Jednokratno | 30,00 EUR  Jednokratno |
| 3. | Održavanje raznih tečajeva i seminara te usluge  koje podrazumijevaju novčano učešće sudionika (Korisnika) | 30,00 EUR  Jednokratno | 30,00 EUR  Jednokratno | 30,00 EUR  Jednokratno |
| 4. | Prodaja i promocija proizvoda i usluga profitnog sektora  i slične aktivnosti | 30,00 EUR  Jednokratno | 30,00 EUR  Jednokratno | 30,00 EUR  Jednokratno |
| 5. | Korisnici koji prostor koriste za osobne potrebe do tri  dana: prigodna slavlja, vjenčanja, momačke i djevojačke večere, karmine, proslave sakramenata i slično)  -fizičke osobe *s prijavljenim prebivalištem u naselju*  *u kojem koriste prostor* | 40,00  Jednokratno | 40,00 EUR  Jednokratno | - |
| 6. | Korisnici koji prostor koriste za osobne potrebe do tri  dana: prigodna slavlja, vjenčanja, momačke i djevojačke večere, karmine, proslave sakramenata i slično)  -fizičke osobe *s prijavljenim prebivalištem na području Općine Podcrkavlje, ali izvan naselja u kojem koriste*  *prostor* | 50,00 EUR  Jednokratno | 50,00 EUR  Jednokratno | - |
| 7. | Korisnici koji prostor koriste za osobne potrebe do tri  dana: prigodna slavlja, vjenčanja, momačke i djevojačke večere, karmine, proslave sakramenata i slično)  -fizičke osobe *s prijavljenim prebivalištem izvan*  *području Općine Podcrkavlje* | 150,00 EUR  Jednokratno | 150,00 EUR  Jednokratno | - |

Članak 11.

Iznos naknade uplaćuje se u korist proračuna Općine Podcrkavlje.

U visinu naknade nisu uključeni su režijski troškovi, već ih je Korisnik obvezan podmiriti na temelju računa izdanih od strane Općine Podcrkavlje, prema stvarnoj potrošnji i jediničnoj cijeni svakog pojedinog energenta (električna energija, voda, plin) sukladno očitanju stanja brojila svakog energenta koji se očitava prilikom primopredaje prostora, kada se sastavlja primopredajni zapisnik.

Korisnik je račune iz stavka 2. ovog članka dužan platiti u roku 8 dana od dana primitka.

**IV. OSTALA PRAVA I OBVEZE**

Članak 12.

U prostor, u pravilu, nije dopušteno unošenje namještaja, opreme i predmeta.

Iznimno od odredbe iz stavka 1. ovoga članka, općinski načelnik može Korisniku pisanim putem odobriti privremeno unošenje opreme i predmeta koji služe za provođenje aktivnosti vezanih uz namjenu za privremeno korištenje prostora.

Po završetku korištenja na način opisan u stavku 2.ovog članka korisnik se obvezuje iznijeti unesene dijelove namještaja, opreme i predmeta u roku od 2 dana od završetka korištenja prostora, te se primopredajnim zapisnikom utvrđuje eventualno moguće oštećenje prostora, postojećeg namještaja i opreme koja je sastavni dio prostora.

U slučaju oštećenja korisnik je dužan namiriti nastalu štetu.

Članak 13.

Korisnik prostora bez obzira na naknadu dužan je:

* za vrijeme trajanja svoje aktivnosti pridržavati se uputa osobe zadužene za skrb o prostoru,
* čuvati opremu i inventar koji se nalazi u prostoru koji se koristi,
* nakon korištenja prostora, pregledati prostor i dovesti ga u prvobitno stanje: očistiti prostor, ugasiti svjetla, zatvoriti slavine vode, zatvoriti prozore, složiti inventar, prekontrolirati njegov broj (količinu preuzetog posuđa i slično), zaključati prostorije, a ključ vratiti osobi zaduženoj za skrb o objektu,
* onemogućiti pristup u prostorije trećim osobama, odnosno osobama koje nisu u izravnoj vezi s aktivnostima korisnika.
* Najkasnije tri dana od dana preuzimanja prostora prijaviti glazbenu priredbu i ishoditi dozvolu kod zastupnika i kontrolora ZAMP-a ukoliko se u svrhu organizacije javnog skupa koristi glazba. U slučaju ne ishođenja navedene dozvole Ugovor o korištenju prostora smatrat će se ništavim

Članak 14.

Korisnik prostora dužan je nadoknaditi svu eventualnu štetu u prostoru koji je koristio, ako je istu prouzročio, odnosno ukoliko je šteta nastala u svezi s djelatnošću korisnika.

Članak 15.

Evidenciju o rasporedu korištenja prostora, zaprimanju zahtjeva za davanje na privremeno ili povremeno korištenje prostora, te stanju opreme i inventara vodi Jedinstveni upravni odjel Općine Podcrkavlje – komunalni redar.

**V. ZAVRŠNA ODREDBA**

Članak 15.

Ova Odluka stupa na snagu osmog dana od dana objave u „Službenim novinama Općine Podcrkavlje“.

Stupanjem na snagu ove Odluke prestaje važiti Odluka o davanju na privremeno i povremeno korištenje prostora u objektima u vlasništvu Općine Podcrkavlje („ Službeni vjesnik Brodsko – posavske županije“ br. 18/16, 6/19, 14/20 i 43/21).

***OPĆINSKO VIJEĆE***

***OPĆINE PODCRKAVLJE***

KLASA: 406-01/24-01/

URBROJ: 2178-13-01/1-24-1

PREDSJEDNIK

OPĆINSKOG VIJEĆA

Mato Kovačević, dipl.ing.el.

*Dostaviti:*

1. *Dosje sjednica OV,*
2. *Pismohrana,*
3. *Objava «Službene novine Općine Podcrkavlje“*
4. *Internet stranica Općine Podcrkavlje –* [*www.podcrkavlje.hr*](http://www.podcrkavlje.hr/)